Turaganilewa
Chapter 21
Era sa yalayala na Isireli mai Misipa ka vaka: "Me kua ni dua vei keda me solia na luvena yalewa vei ira na Penijamini me vakawati kina."
2 Era sa lako mai na tamata ki na vale ni Kalou ka tiko ena mata ni Kalou me yacova ni sa karobo mai na vanua. Era sa kaci vakadomoi levu ka tagi vakaca sara,
3 Ka vaka: "I Jiova na Kalou ni Isireli, na cava sa yaco kina oqo e Isireli, ni siga oqo sa yali kina e dua na yavusa e Isireli?"
4 Sa qai yaco ena mataka ka tarava, era sa yadra vakamataka na Isireli ka tara e dua na i cabocabo ni soro mai kea, ka vakacabora nai soro kama kei nai soro ni veivinakati.
5 Era sa tukuna mai na luvei Isireli, "O cei sa tiko oqori ena kemuni maliwa ena veiyavusa e Isireli sa sega ni lako cake vata kei ira nai soqosoqo e Isireli ki vua na Kalou?" Ni ra sa cakava e dua na veiyalayalati levu me baleti ira sa sega ni lako cake mai ki Misipa vua na Kalou me vaka na ka sa tukuni "Me vakamatei o koya oqo."
6 Era sa qai rarawa vakalevu na Isireli ena vukui Penijamini, ka ra sa tukuna, "Sa yali e dua na yavusa e Isireli ena siga sara ga oqo.
7 "Na cava me da cakava vei ira na yalewa vakawati era sa tu oqo, ni da sa yalataka oti me da kua ni solia na luvena yalewa ki vei ra me watidra?"
8 Era sa qai tukuna, "O cei sa tiko oqori mai na veiyavusa e Isireli, era sa sega ni lako cake mai ki Misipa ki vei Jiova?" Sa sega tale ga ni dua e lako mai Jabesi Kiliati ki nai soqosoqo.
9 Ni ra sa wiliki na tamata, sa sega dina ni dua na tamata mai Jabesi Kiliati sa tiko kina.
10 Sa vakatala nai soqosoqo levu, e tinikarua na udolu na tamata qaqa ka vakaroti vei ira, "Mo ni lako ka vakamatei ira nai taukei kei Jabesi e Kiliati ena yame ni sele me ra wili kina na yalewa kei na gone.
11 Oqo na veika mo ni cakava; "Me ra vakarusai na tagane kecega kei na yalewa talega, o ira sa kila oti na tagane."
12 Era sa kunea e Jabesi Kiliati e va na drau na goneyalewa dina sega ni tara tagane) era sa kau mai ki nai tikotiko e Sailo ena vanua o Kenani.
13 Sa qai vakau nai tukutuku ki vei ira na Penijamini sa vo era sa vuni tu ena veiqara vatu e Rimoni, ka sa vakauti vei ira nai tukutuku ni veivinakakati.
14 Era sa qai lesu tale mai na Penijamini ena gauna o ya. Sa soli vei ira na goneyalewa era sa vakabulai mai oqo mai Jabesi e Kiliati, ia e se votu e levu vei ira me dua na watina.
15 Era sa rarawa ka nanumi ira vakalevu na Penijamini o ira na vo ni veiyavusa e Isireli baleta ni o Jiova sa vakavuna e dua na luluqa ena veiyavusa e Isireli.
16 O ira na qase e nai soqosoqo levu era sa tukuna, "Na cava meda cakava vei ira sa vo tu oqo me ra vakawatitaki, ni ra sa vakarusai kece na yalewa e Penijamini?"
17 Era sa tukuna, "E dodonu me dua nai votavota vei ira na Penijamini sa dro bula, me kua kina ni yali vakadua na yavusa oqo e Isireli.
18 "E dina, ni sa sega ni rawa vei keda me da solia na luveda yalewa me watidra, ni ra sa yalayala ka bubului oti kina na Isireli ni ra sa tukuna, 'Sa na ca vei koya na yalewa sa veiwatini kei ira na Penijamini.'"
19 Era sa qai tukuna, "Sa tiko e dua na Solevu ena veiyabaki mai Sailo ena vualiku kei Peceli, na solevu vei Jiova, ena tokalau ni salatu mai Peceli ki Sikemi kei na ra kei Lepanoni."
20 Era sa vakasalataki na luvei Penijamin, "Me ra lako ka laki wawa tiko ena veivaini,
21 "Ka vakararai tiko; ni ra sa lako mai na goneyalewa ni Sailo me ra mai meke, mo ni qai lako mai na veivaini ka mo ni toboka yadua na watimuni mai vei ira na goneyalewa ni Sailo. Ni oti oqori mo ni qai lako ki na nomuni vanua na Penijamini.
22 "Ena qai yaco ni ra sa lako mai na tamadra kei na ganedra ki vei keimami me ra mai vakaucaca, keimami sa tukuna vei ira, 'Mo ni vinaka vei ira ena vukui keimami, baleta ni keimami sa sega ni kauta e dua na watina vei ira ena gauna oqo, oqo me baleta ni sa beitaki kemuni na nomuni yalayala.'"
23 Era sa cakava vakakina na luvei Penijamini, era sa taura na watidra me veirauti vei ira mai vei ira sa meke tiko. Era sa lako ka lesu tale ki na nodra i votavota ka tara cake na koro ka tiko tale kina.
24 Era sa lako tani mai kea na Isireli ena gauna o ya, na tamata yadua ki na nodra dui yavusa kei na nodra vuvale; era sa lako tani mai kea ki na nodra dui votavota.
25 Ena gauna o ya sa sega na tui e Isireli; era sa dui cakava ga na tamata na veika sa dodonu ga e matana.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn